Egpaar in hof ná gru-moordCharlotte en Wyne Rosslee in die hof. Foto: Verskaf Maroela Media het vroeër berig Ernsting is Sondag in ŉ plas bloed in sy huis in Hennenman aangetref. Daar was ŉ laken oor sy liggaam getrek. Sers. Mamello Mokhuoane, woordvoerder van die polisie, het gesê die saak teen Wyne Rosslee (48) en sy vrou, Charlotte (28), is tot 15 Februarie uitgestel wanneer hulle na verwagting om borgtog sal aansoek doen. Ernsting se buurman het onraad vermoed toe hy ŉ onbekende man en vrou met Ernsting se motor sien ry het. Hy het na Ernsting se huis gegaan om ondersoek in te stel en gevind dat al die deure van die huis gesluit was. Slegs een van die slaapkamervensters was effens oop. Die buurman kon deur die venster Ernsting se liggaam op die vloer sien lê en hy het die polisie ontbied. Ernsting se hande en bene was vasgebind en daar was bloed oor die hele slaapkamer. Die Hennenman-polisie in samewerking met die Welkom-honde-eenheid het dadelik na die motor begin soek. Die polisie se ondersoek het aangedui dat die voertuig laas naby Phomolong buite Hennenman gesien is en die voertuig is in daardie gebied opgespoor. Polisiehonde is gebruik om die verdagtes se spore van die voertuig te volg en die honde het polisiebeamptes na ŉ nabygeleë begraafplaas gelei waar die egpaar by ŉ graf aangetref en in hegtenis geneem is. Die honde het ook twee van Ernsting se identiteitsdokumente gevind waar dit in die begraafplaas begrawe is. Die motor se sleutels is in die bosse gevind.